Nous Othes, cuens palatins de Burgoigne et signour de Salins, faisons savoir à touz ces qui verront ces presentes lettres que, come nous eussons ajorné par devant nous à Dole, le vanredi devant la nativité Nostre Signour, nostre amé uncle et feal mons. Jehan de Chalon, signour d’Allay, à prover que la garde de Balerne estoit sue, aquel jour dou vanredi nous ne peumes estre, mais y envoiames nostre amé feal Thiebaut, signour de Rougemont, en leu de nous, par devant cui lidiz nostre amez oncles Jehans de Chalon, signour d’Allay, a fait sa prueve en la maniere ci dessouz escrite: L’an mil CC octante et sept, le vanredi devant la nativité Nostre Signour, vient messire Jehans de Chalon par devant nous Thiebaut, signour de Rougemont, tegnant le leu monsignour le conte de Bourgoigne à Dole, et proposa que messires Vuillaumes, sires de Mungnet, à tenps qu’il estoit sasi et vesti dou chestel de Mungnet et de la garde de l’abbaie de Balerne, lidiz messires Vuillaume dona, bailla et delivra la devantdite garde de Balerne adit messire Jehan de Chalon, signour d’Allay; et à ce prover, come il est dessus dit, amena tesmoing par devant nous, adit vanredi, ci dessouz escrit. Li tesmoings dirent par lour soirement en adience, senz autre examinacion, que ce que lidiz messires Jehans avoit proposé estoit voirs, ansi come il est dessus dit. Et nous, sires de Rougemont dessusdit, receumes les soirement desdiz tesmoins dessouz escript pour tant come il devroient valoir, selon le usaige de l’ostel mons. le conte, sauves les raisons de chescuns. Et protesta per devant nous lidiz messires Jehans de Chalon que se ladicte prueve ne valoit, que il la feit en leu et en temps à la volunté mons. le conte. Li nons des tesmoins sunt telx: mons. Pierre dou Pasquier, chevaliers, mons. Jehans de Chaffoy, mons. Richart de Vy, chevaliers, frere Hombert, priour dou Mirour, frere Jaiques, moines de Balerne, Estenes de Noseroy, donzeal. Ou tesmoing de laquel chose, nous, li devantdiz Othes, cuens de Bourgoigne et signour de Salins, avons fait metre nostre seal en ces presentes lettres, faites et donées l’am mil doux cenz octante et sept, le sambadi devant la nativité Nostre Signour.